Diari Oficial de la Generalitat Valenciana


Sumari del DOGV 2438, del 30-01-1995 (1995/833687)

RESOLUCIÓ de 4 de novembre de 1994, del conseller d'Administració Pública, per la qual es denega l'aprovació de l'escut heràldic adoptat per l'Ajuntament de Puig (València).
-----------------------------------------------------------------------------------------------------------------------------------------------------------------------------

### Dades del document

Número de DOGV
:   2438

Data del DOGV
:   30-01-1995

Secció del DOGV
:   ALTRES DISPOSICIONS

Número del document
:   1995/833687


Data del document
:   04-11-1994

Organisme emissor
:   Conselleria d'Administració Pública

Tipus de document
:   Resolució

RESOLUCIó de 4 de novembre de 1994, del conseller d'Administració Pública, per la qual es denega l'aprovació de l'escut heràldic adoptat per l'Ajuntament de Puig (València).   
L'Ajuntament de Puig va adoptar, en la sessió plenària del 29 de setembre de 1989, l'acord d'aprovació de l'escut heràldic de la vila integrat per tres muntanyes en camp blau, la del mig coronada per un castell, una estrella d'argent en el centre superior del camp, i més amunt les armes dels antics senyors del lloc, els Entença i la ciutat de València.  
Elevat l'expedient al Consell Tècnic, d'acord amb el que disposa l'article 5 del Decret 77/1990, de 14 de maig, del Consell de la Generalitat Valenciana, pel qual es regula el procediment per a l'adopció, modificació o rehabilitació dels escuts i les banderes municipals i d'altres entitats locals, es van produir discrepàncies entre la proposta municipal i els dictàmens de l'esmentat Consell, emesos en les sessions de 25 de febrer i 28 d'octubre de 1991, i es va proposar l'alternativa que el Consell va considerar més adequada. En la sessió de 25 de maig de 1992, el Consell Tècnic va establir els punts que es van considerar contraris a les normes heràldiques, i també les causes de la seua incorrecció.  
L'Ajuntament de Puig es va ratificar en la proposta inicial, sense acceptar els canvis proposats. Elevat de nou l'expedient al Consell Tècnic, aquest va emetre dictamen en què es mantenia la seua opinió en la sessió del 9 de maig de 1994.  
En el projecte presentat, el Consell Tècnic ha observat unes deficiències tècniques i històriques que, bàsicament, són les següents:  
1. La representació del castell i dels monts ha de presentar forma heràldica i no un esquema paisatgístic.  
2. El castell ha de seguir un model heràldic, com s'ha representat històricament, i que complesca la llei de plenitud (no pot ser de forma triangular).  
3. Sobre els escudets del cap que hi figuren, el Consell Tècnic no considera correcte que estiguen representades simultàniament en un escut municipal les armes senyorials (Entença) i les armes reials (les de la ciutat de València), ja que, a més de ser contradictòries ambdues jurisdiccions (la senyorial i la reial), no van coincidir en el temps. Pel que fa a les armes senyorials, altres famílies com els Eixarch poden ser més representatives perquè gaudiren de la jurisdicció durant més temps que els Entença.  
4. En heràldica municipal no és admissible la càrrega d'escuts amb tantes figures.  
Per aquests motius, i en aplicació del que disposa l'article 18 del Decret 116/1994, de 21 de juny, resolc:  
Denegar l'aprovació de l'escut heràldic adoptat per l'Ajuntament de Puig. L'esmentada entitat local no podrà utilitzar cap escut heràldic que no haja estat aprovat per l'òrgan competent de la Generalitat Valenciana, sense perjudici de poder utilitzar en les comunicacions oficials l'escut de la Generalitat Valenciana, d'acord amb el que estableixen les disposicions legals vigents.  
Les persones interessades podran interposar contra aquesta resolució que posa fi a la via administrativa, després de la comunicació prèvia preceptiva al conseller d'Administració Pública, un recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua notificació, d'acord amb el que estableixen l'article 110.3 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 58.1 i 57.2. f) de la Llei de la Jurisdicció Contenciosa Administrativa (disposició addicional onze de la Llei 30/1992). Tot això, sense perjudici que els interessats puguen exercitar qualsevol altre recurs que estimen procedent.  
València, 4 de novembre de 1994.- El conseller d'Administració Pública: Luis Berenguer Fuster.